กรมส่งเสริมการเกษตร ชูศูนย์บริการปลวกแดงตามพระราชดำริ แหล่งเรียนรู้ ฝึกอาชีพด้านการเกษตภาคตะวันออก
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า ศูนย์บริการการพัฒนาปลวกแดงตามพระราชดำริ จังหวัดระยอง เป็นศูนย์กลางการพัฒนาด้านการเกษตรเพื่อการบริโภค โดยจัดให้มีบริการฝึกอาชีพ จุดแลกเปลี่ยนเรียนรู้และแหล่งท่องเที่ยวด้านการเกษตร ตามแนวพระราชดำริของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร กรมส่งเสริมการเกษตร โดยสำนักงานส่งเสริมและพัฒนาการเกษตรที่ 3 จังหวัดระยอง ได้รับความไว้วางใจและมอบหมายให้เป็นหน่วยงานหลักในการดูแล และพัฒนากิจกรรมของศูนย์อย่างต่อเนื่อง ร่วมกับหน่วยงานในสังกัดกระทรวงเกษตรและสหกรณ์ สำหรับกิจกรรมการเรียนรู้ที่จัดขึ้นภายในศูนย์ฯ ปัจจุบันได้มีการขยายผลการพัฒนาเต็มพื้นที่เกษตรใน 4 อำเภอของจังหวัดระยอง ซึ่งเกษตรกรที่ได้เข้ารับการเรียนรู้ได้มีการปรับเปลี่ยนรูปแบบการประกอบอาชีพด้านการเกษตร ก่อให้เกิดความมั่นคงทางด้านอาหาร ส่งผลให้เกษตรกรมีอาชีพที่มั่นคง มีรายได้ที่ดีขึ้น รวมทั้งเป็นผู้ช่วยคนสำคัญของศูนย์ฯ ในการถ่ายทอดความรู้ให้แก่เกษตรกรรายอื่นๆ ได้ต่อไป ศูนย์บริการการพัฒนาปลวกแดงตามพระราชดำริ จังหวัดระยอง มีหลักสูตรและพื้นที่ฝึกอาชีพที่สามารถรองรับผู้ที่สนใจเข้ามาศึกษาได้ถึง 24,138 รายต่อปี ในจำนวน 8 หลักสูตร แบ่งออกเป็น 6 ด้าน ผลจากการพัฒนาศูนย์บริการการพัฒนาปลวกแดงตามพระราชดำริ จังหวัดระยอง มาอย่างต่อเนื่องตั้งแต่จนปัจจุบัน กรมส่งเสริมการเกษตร จะมุ่งเน้นดำเนินการขยายผลการพัฒนาไปสู่จังหวัดใกล้เคียงเพิ่มมากขึ้น ดังพระราชปณิธานของพระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว “สิ่งใดที่ยังเป็นประโยชน์ต่อประชาชน ต้องดำเนินการและขับเคลื่อนต่อไป” ที่จะทรงสืบสาน รักษา ต่อยอดโครงการในพระราชดำริของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และกรมส่งเสริมการเกษตรจะพัฒนาให้ศูนย์บริการการพัฒนาปลวกแดงตามพระราชดำริ จังหวัดระยอง กลายเป็นศูนย์กลางการเรียนรู้ด้านการเกษตรแห่งภาคตะวันออกต่อไป